Wes-Kaap gereed om Poetin in boeie te slaanPres. Wladimir Poetin (Foto: Grigory Sysoyev/Sputnik/AFP) Die Wes-Kaapse regering het aangedui dat hy gereed staan om Russiese president Wladimir Poetin in hegtenis te neem indien hy die provinsie sou besoek. “Pres. Cyril Ramaphosa en die ANC-regering het vandeesweek absolute verwarring getoon of hulle van plan is om van die Internasionale Strafhof weg te breek of nie om ŉ verpligting, om pres. Poetin in hegtenis te neem, te omseil,” sê premier Alan Winde. Dit kom ná die Strafhof ŉ lasbrief vir Poetin se inhegtenisneming uitgereik het vir beweerde oorlogsmisdade tydens Rusland se onwettige inval in Oekraïne. “Selfs in die lig van dié lasbrief wil dit voorkom of die nasionale regering van voornemens is om deur te druk en Poetin later vanjaar by die Brics-beraad in Suid-Afrika te verwelkom. Dit is onaanvaarbaar en betreurenswaardig,” meen Winde. Alan Winde, premier van die Wes-Kaap (Foto: Alan Winde/Twitter) “Poetin het deurlopend en op ŉ gewelddadige manier die vryheid van Oekraïners en burgers in sy eie land weggekalwe indien hulle ŉ beginselvaste standpunt teen sy gewelddadige optrede ingeneem het. As die Russiese leier in die Wes-Kaap aankom, sal ons as die provinsiale regering seker maak dat hy in hegtenis geneem word deur beamptes van ons plan vir die bevordering van wetstoepassing (Leap). As die Suid-Afrikaanse Polisiediens nie opdrag gegee word om op te tree nie, sal ons dit doen,” het die premier gewaarsku. “Suid-Afrikaners vier Donderdag Vryheidsdag, ŉ herinnering aan die lang en soms gewelddadige stryd wat Suid-Afrika deurgemaak het om demokrasie te bereik. Die Wes-Kaapse regering sal egter nie net baklei vir die fundamentele reg en vryheid van ons burgers nie, maar is ook bereid om solidariteit te toon met Oekraïne deur standpunt in te neem teen die gewelddadige mag wat deur Rusland op sy burgers losgelaat is.” Winde sê hy is baie ontsteld oor hoe die ANC-regering geheel en al fokus op stappe om die vryheid van Poetin te verseker, in plaas daarvan dat hulle fokus op die vryheid van Suid-Afrikaners, van wie baie nog in vrees lewe. “Ons het ook nog nie ekonomiese vryheid behaal nie, selfs ná 29 jaar van demokrasie.”